RESOLUCIÓN do 18 de decembro de 2007 pola que se anuncia convocatoria pública de subvencións ao sector escénico e musical para o ano 2008.
INSTITUTO GALEGO DAS ARTES ESCÉNICAS E MUSICAIS — III. OUTRAS DISPOSICIÓNS — 14/01/2008

O Instituto Galego das Artes Escénicas e Musicais (IGAEM) é un organismo autónomo de carácter comercial, creado como servizo público de promoción cultural que ten por obxecto o desenvolvemento da política cultural en relación coa produción, promoción e difusión das artes escénicas e musicais, segundo o previsto no artigo 8 da Lei 4/1989, do 21 de abril, pola que se crea o Instituto Galego das Artes Escénicas e Musicais (modificada pola Lei 2/1991, do 14 de xaneiro) e o artigo 5 do Decreto 107/1993, do 12 de maio, de desenvolvemento da lei antedita; e pode realizar cantas actividades comerciais e industriais se requiran para o logro dos seus obxectivos, mesmo mediante a realización para estes efectos «de coproducións ou celebración de convenios e concertos con empresas artísticas de carácter profesional» (artigo 9.c) da Lei 4/1989 e 6.c) do Decreto 107/1993), así como «celebrar convenios e concertos con institucións públicas e privadas para levar a cabo as tarefas da súa competencia»
e, en xeral, «realizar accións de fomento e difusión das artes escénicas e musicais, así como calquera outra iniciativa ou acción tendente á consecución dos obxectivos que se lle atribúen» (artigo 9, alíneas h), i) e j) da devandita lei, e artigo 6.h), i) e j) do dito decreto de desenvolvemento).
A política do IGAEM ten unha dobre vertente, en canto que promoción da cultura de Galicia en materia de artes escénicas e musicais e en canto que servizo público aos cidadáns de fomento do acceso á cultura. En calquera destas dúas opcións a consecución dos seus fins está condicionada pola creación dunha industria galega innovadora e competitiva do teatro, a danza e a música -e tendo en conta que o tecido industrial non galego ou con enderezo ou sede social fóra da nosa comunidade autónoma pode percibir igualmente outras liñas de axuda e subvencións das cales poden resultar beneficiarios por mediación da Dirección Xeral de Creación e Difusión Cultural, dependente da Consellería de Cultura e Deporte-. Por tal motivo, as liñas de actuación do IGAEM deben prestar unha especial atención ao apoio e ao crecemento e consolidación das empresas do sector, e á constitución dun mercado das artes escénicas e musicais amplo e dinámico. O actual marco regulador das medidas de apoio á actividade
escénica e musical estableceuse na convocatoria de axudas e subvencións do exercicio 2006. Este marco regulador caracterízase pola potenciación das políticas públicas de fomento das artes escénicas e musicais, a apertura das convocatorias de subvencións ás empresas e creadores do ámbito da música e a danza, o tratamento do teatro e do conxunto das artes escénicas como industria cultural, a valoración especial da creación de autores galegos actuais e o apoio á distribución exterior da produción escénica e musical. A convocatoria de axudas e subvencións correspondente ao exercicio 2007 supuxo a incorporación da figura das subvencións bianuais, dando lugar ao paso do concepto de axuda á produción ao concepto de axuda á actividade escénica, á desaparición das subvencións á actividade universitaria e non profesional, que quedaron integradas dentro das medidas de apoio e fomento da actividade escénica e musical da Dirección Xeral de Creación e Difusión Cultural, e á introdución dos
indicadores de asistencia e satisfacción de públicos dentro dos baremos das diferentes modalidades de axudas.
Coa convocatoria de subvencións ao sector escénico e musical para o exercicio 2008 o Instituto Galego de Artes Escénicas e Musicais dá continuidade ao marco de apoio ao sector establecido no ano 2006. Esta continuidade resulta compatible coa realización dalgúns axustes técnicos que pretenden asegurar un mellor desenvolvemento das súas principais liñas directoras. Entre estas propostas de mellora pódense destacar as seguintes:
1. A continuidade do esforzo orzamentario en materia de políticas de apoio ás industrias culturais no sector escénico e musical, cun incremento medio nas dotacións do 35%, pasando de 1.569.800 euros a 2.120.000 euros.
2. A posta en marcha do programa «Crédito-Cultura», encamiñado a facilitar e a normalizar o acceso das empresas de artes escénicas e musicais ao financiamento bancario subsidiado.
3. A ampliación das axudas á distribución de espectáculos no exterior ao sector da música, completando o abano de medidas de apoio á proxección exterior.
4. A introdución nos baremos das axudas á actividade escénica de elementos correctores que faciliten unha avaliación máis homoxénea dos proxectos, con orzamentos de produción e distribución de diferentes magnitudes.
Por todo isto, en consonancia cos seus obxectivos inmediatos, a presidenta do IGAEM aprobou -na xuntanza do Consello Reitor deste organismo mantida o 11 de decembro de 2007-, a convocatoria pública de subvencións ao sector escénico e musical para o exercicio 2008, de acordo coas seguintes bases:
Capítulo I
Ámbito e réxime das subvencións
Primeira.-Obxecto, finalidade, principios de xestión e ámbito de aplicación.
1. Esta resolución, no desenvolvemento das funcións e obxectivos encomendados e previstos na Lei 4/1989, do 21 de abril, de creación do Instituto Galego das Artes Escénicas e Musicais, ten por obxecto fixar as bases, en réxime de concorrencia competitiva, que regularán o réxime de subvencións establecidos polo IGAEM para contribuír á promoción da actividade produtiva e ao fomento dos mercados no sector do teatro, a danza e a música, dentro do marco das competencias deste organismo; procedéndose á súa convocatoria para este ano 2008.
2. As solicitudes, tramitación e concesión destas axudas e subvencións axustaranse ao disposto na Lei 16/2007, do 26 de decembro, de orzamentos xerais da Comunidade Autónoma de Galicia para o ano 2008; na Lei 9/2007, do 13 de xuño, de subvencións de Galicia; no Decreto autonómico 287/2000, do 21 de novembro, en canto non estea expresamente derrogado e non se opoña ao estipulado na Lei de subvencións de Galicia; e con carácter supletorio, no que resulte de aplicación a Lei 38/2003, do 17 de novembro, xeral de subvencións.
3. A xestión deste programa realizarase de acordo cos seguintes principios:
a) Publicidade, concorrencia, obxectividade, transparencia, igualdade e non-discriminación.
b) Eficacia no cumprimento dos obxectivos fixados pola administración outorgante.
c) Eficiencia na asignación de efectivos e na utilización de recursos públicos.
Segunda.-Beneficiarios.
1. Dentro dos límites orzamentarios e de acordo coas condicións e criterios que se establecen nestas bases, poderán acceder a estas axudas as persoas físicas e xurídicas que cumpran cos requisitos específicos que se sinalan nesta resolución para cada modalidade de subvención, así como os requisitos referidos no artigo 10 da Lei de subvencións de Galicia.
2. Non poderán obter a condición de beneficiarios as persoas ou entidades nas cales concorra algunha das prohibicións establecidas nos termos previstos no artigo 10 da Lei 9/2007, do 13 de xullo, de subvencións de Galicia. En todo caso, os solicitantes presentarán unha declaración responsable de non estar incursos en tales circunstancias, consonte co modelo establecido no anexo II desta convocatoria.
Capítulo II
Modalidades de axuda: normas xerais
Terceira.-Réxime regulador, modalidades de axuda, imputación de créditos e contía de cada modalidade.
1. O procedemento de concesión destas axudas tramitarase a través do réxime de concorrencia competitiva, de acordo cos criterios de valoración fixados nesta convocatoria para cada tipo ou modalidade de axuda, coas excepcións establecidas nos capítulos respectivos das modalidades B, C.1, C.2 e C.4, relativas ao procedemento recollido no artigo 19.2º da Lei de subvencións de Galicia.
2. As subvencións convocadas imputaranse con cargo ao crédito que se sinala e a súa concesión estará suxeita á existencia de crédito axeitado e suficiente. O seu pagamento financiarase con cargo aos créditos das aplicacións orzamentarias que, mediante disposición complementaria, se determinen anualmente, logo da aprobación dos orzamentos xerais da comunidade autónoma para o exercicio correspondente.
3. As modalidades de subvención que comprende esta convocatoria son as que seguen:
A. Subvencións á actividade escénica.
A.1. Subvencións á nova creación.
A.2. Subvencións á actividade escénica no ámbito do teatro de actor e de monicreques.
A.3. Subvencións á actividade escénica no ámbito da danza.
A.4. Subvencións para os investimentos produtivos no ámbito da maxia.
B. Programa «Crédito-Cultura».
C. Subvencións á distribución.
C.1. Subvencións á distribución exterior dos espectáculos de artes escénicas.
C.2. Subvencións para a asistencia a feiras e outras plataformas de exhibición musical.
C.3. Subvencións á promoción e difusión.
C.4. Subvencións á distribución de espectáculos en feira.
D. Subvencións ás dotacións e investimentos para a Rede Galega de Teatros e Auditorios.
E. Subvencións a salas de teatro e artes escénicas de titularidade privada.
F. Subvencións para o asociacionismo profesional no ámbito das artes escénicas e musicais.
G. Subvencións á formación especializada.
4. O importe global máximo das subvencións anteriormente detalladas será de 2.120.000 euros (dous millóns cento vinte mil euros); suma que irá con cargo ás aplicacións orzamentarias 12.90.432B.770.0 (no suposto da modalidade A), 12.90.432B.470.0 (no suposto das modalidades B, C e E), 12.90.432B.760.0 (no suposto da modalidade D), 12.90.432B.481.0 (no suposto da modalidade F), e 12.90.432B.480.0 (no suposto da modalidade G) do exercicio de gastos do IGAEM, previstos inicialmente para o vixente período orzamentario. Estas contías están recollidas na Lei 16/2007, do 26 de decembro, de orzamentos xerais da Comunidade Autónoma de Galicia para o ano 2008, teñen carácter anual e constitúen o importe global das aplicacións para o financiamento desta convocatoria de subvencións públicas.
5. O importe global máximo previsto no punto anterior distribuirase entre as referidas modalidades de subvención, asignándoselles as seguintes contías máximas:
A. Para as subvencións á actividade escénica, 1.240.000 euros.
B. Para o programa «Crédito-Cultura», 30.000 euros.
C. Para as subvencións á distribución, 380.000 euros.
D. Para as subvencións ás dotacións e investimentos para a Rede Galega de Teatros e Auditorios, 120.000 euros.
E. Para as subvencións a salas de teatro e artes escénicas privadas, 200.000 euros.
F. Para as subvencións para o asociacionismo profesional no ámbito das artes escénicas e musicais, 110.000 euros.
G. Para as subvencións á formación especializada, 40.000 euros.
Capítulo III
Procedemento: solicitudes, valoración e xustificación
Cuarta.-Inicio do procedemento: solicitudes e presentación das instancias.
1. As solicitudes de subvencións dirixiranse ao xerente do IGAEM, deberán axustarse ao modelo publicado no anexo I desta resolución. Poderán presentarse nos servizos, rexistros e oficinas correspondentes das comunidades autónomas, consonte co establecido no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, e na súa disposición adicional 18ª.
2. Estas bases, así como as solicitudes e os anexos que se xuntan, estarán dispoñibles nas dependencias deste instituto e na súa páxina web, quedando así mesmo expostas no taboleiro de anuncios do IGAEM.
Quinta.-Prazos para a instrución e tramitación das solicitudes.
1. O prazo para a presentación das solicitudes -sen prexuízo das especificidades propias previstas para as modalidades B, C e G- será dun mes, contado a partir do día seguinte ao da publicación desta resolución no Diario Oficial de Galicia (DOG). Se cadra en inhábil o derradeiro día de prazo, entenderase prorrogado ata o primeiro día hábil inmediatamente seguinte a aquel.
2. Se a solicitude non estivese debidamente cuberta, non se achegase a documentación exixida ou non se reunisen os requisitos sinalados na normativa da convocatoria ou os que con carácter xeral se indican no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común, o interesado será requirido para que no prazo de 10 días naturais, contados desde o día seguinte ao da notificación do requirimento, repare o defecto advertido, emende a falta detectada ou presente os documentos preceptivos; indicándose ademais que, de non o facer, se lle terá por desistido na súa petición, logo da resolución que declarará esta circunstancia e que deberá ser ditada nos termos establecidos no artigo 42 da dita lei, segundo o previsto no seu artigo 71.
Sexta.-Documentación xeral requirida aos solicitantes.
1. Ás solicitudes dos interesados xuntaranse os documentos e informacións previstos no parágrafo seguinte, salvo que a documentación exixida xa estivese en poder do IGAEM; neste caso, o solicitante poderá acollerse ao establecido na alínea f) do artigo 35 da Lei 30/1992, quedando eximido da súa presentación, sempre e cando así o faga constar e especifique a data e o órgano ou a procedencia nos cales foron presentados ou emitidos, e cando non transcorresen máis de cinco anos desde a finalización do procedemento a que correspondan; todo isto de conformidade co estipulado no artigo 20.3º da Lei de subvencións de Galicia.
2. Ademais da solicitude mencionada na base cuarta desta resolución, os interesados nestas subvencións presentarán con carácter xeral a seguinte documentación, mediante orixinal ou fotocopia compulsada ou debidamente autenticada:
1º Se o solicitante é unha persoa física, orixinal ou fotocopia compulsada do seu documento nacional de identidade, do pasaporte ou documento equivalente, de ser estranxeiro, así como certificado de estar dado de alta no imposto de actividades económicas, na epígrafe/subepígrafe que corresponda.
2º Se o solicitante é unha persoa xurídica, orixinal ou fotocopia compulsada do CIF ou documento equivalente; certificado de estar dado de alta no imposto de actividades económicas, na epígrafe e subepígrafe que corresponda; orixinal ou fotocopia compulsada dos estatutos rexistrados e escrituras de constitución inscritos no Rexistro Mercantil ou o que corresponda; e documentación que acredite de forma suficiente a representación e identidade de quen asina a solicitude (DNI ou pasaporte), xunto co certificado do acordo de solicitude da axuda ou da autorización da persoa que a asine no nome da entidade.
No suposto de tratarse de sociedades civís e comunidades de bens -ou calquera outra agrupación de persoas sen personalidade xurídica propia-, deberán nomear un representante ou apoderado legal único da agrupación, con poderes bastantes para cumprir as obrigas que, como beneficiario, lle corresponden á agrupación (deberán facer constar tal circunstancia tanto na solicitude como na aceptación da concesión da axuda, e deberán igualmente facer constar expresamente os compromisos de execución asumidos por cada membro da agrupación, así como o importe de subvención que se aplicará a cada un).
Igualmente, deberá exixírselles a este tipo de agrupacións sen personalidade xurídica propia o compromiso da súa non-disolución durante todo o tempo que dure a actividade subvencionada, consonte co artigo 8 da Lei 9/2007 do 13 de xuño, de subvencións de Galicia.
3º Ficha de transferencia bancaria e/ou certificación da entidade financeira acreditativa de que o solicitante é titular da conta (anexo III).
4º Declaración comprensiva de todas as solicitudes efectuadas ou concedidas para a mesma finalidade das administracións públicas competentes ou doutros entes públicos ou, de ser o caso, declaración de que non solicitou ou percibiu outros ingresos ou subvencións (anexo II).
5º Documentación específica para cada tipo ou modalidade de axuda á cal se presenten as persoas interesadas, que se recollen nos capítulos seguintes desta convocatoria.
3. A presentación da solicitude de concesión de subvención por parte do interesado comportará a autorización automática ao IGAEM para que este poida solicitar as certificacións que deba emitir a Axencia Estatal da Administración Tributaria, a Tesouraría Xeral da Seguridade Social e a consellería competente en materia de economía e facenda da Xunta de Galicia. Porén, o solicitante poderá denegar expresamente tal consentimento mediante escrito presentado ante o órgano xestor, e deberá presentar neste caso os certificados indicados nos termos previstos regulamentariamente.
Sétima.-Procedemento de concesión das subvencións: instrución e competencia para a avaliación das solicitudes.
1. A Xerencia do IGAEM, directamente ou a través dos seus servizos administrativos, actuará como órgano instrutor do procedemento, nos termos establecidos no artigo 21 da Lei 9/2007, do 13 de xuño, de subvencións de Galicia, correspondéndolle realizar de oficio cantas actuacións coide necesarias para a determinación, coñecemento e comprobación dos datos en virtude dos cales se debe pronunciar a resolución. En particular, terá atribuídas especificamente as seguintes funcións:
1. Examinar as solicitudes e documentación presentadas.
2. Requirir das persoas solicitantes a reparación, emenda ou presentación da documentación que resultase de obrigado cumprimento.
3. Formular a proposta de resolución provisional, debidamente motivada. Neste sentido, o órgano instrutor deberá notificarlles aos interesados a indicada proposta mediante a súa publicación na páxina web do IGAEM, concedéndoselles un prazo de 10 días para presentar alegacións.
Porén, poderase prescindir deste trámite cando non figuren no procedemento nin sexan tidos en conta outros feitos nin outras alegacións e probas que as aducidas polos interesados. Neste caso, a proposta de resolución motivada terá o carácter de definitiva.
2. Co fin de facilitar unha mellor avaliación das solicitudes, poderá pedirse información complementaria aos interesados, así como doutros servizos da Consellería de Cultura e Deporte, ou dos profesionais ou expertos consultados. En todo caso, a Xerencia do IGAEM poderá requirir os solicitantes para que proporcionen calquera información aclaratoria que resulte necesaria para a xestión da súa solicitude.
3. Para a concesión das subvencións nas súas distintas modalidades e variedades, serán tidos en consideración os criterios e puntuacións que se relacionan e establecen nos capítulos V e seguintes desta resolución, para cada tipo ou modalidade de subvención.
4. As comisións de valoración a que se refire a cláusula seguinte examinarán os proxectos, tendo en conta os criterios de valoración que en cada modalidade se especifican nos indicados capítulos desta normativa. Así mesmo, elaborarán un informe preceptivo, que non será vinculante, relacionando os proxectos examinados por orde de prelación.
5. Unha vez entregado o informe preceptivo por parte da comisión de valoración, a Xerencia do IGAEM elaborará a proposta de resolución e indicará o número de solicitudes subvencionadas e o importe económico da subvención correspondente a cada unha delas.
Oitava.-Comisións de valoración.
1. Para a avaliación das solicitudes presentadas, constituirase unha comisión de valoración (ou comisión avaliadora), da cal non poderán formar parte aquelas persoas que estean directa ou indirectamente relacionadas cos expedientes obxecto de valoración. Tanto esta comisión como o órgano instrutor especificado na base anterior poderán solicitar dos interesados cantos datos e acreditacións xulguen necesarios para unha máis correcta baremación dos proxectos.
2. Existirán tres comisións de valoración: unha para as modalidades de axudas á actividade escénica no ámbito da danza, do teatro de actor e de monicreques (modalidades A.2 e A.3), outra para a modalidade de axudas á nova creación (modalidade A.1.), e outra para as restantes modalidades de axudas (modalidades A.4, B, C, D, E, F e G). Todas as comisións estarán integradas polo xerente do IGAEM -ou persoa en que este delegue- como presidente da comisión; por un membro do cadro de persoal do IGAEM (que exercerá as funcións de secretario da comisión, con voz e sen voto); e por un máximo de cinco vogais. Non obstante, serán tres os vogais que formen parte da última das comisións avaliadoras, designándose de entre membros do cadro de persoal laboral deste instituto dos grupos I e II, dos departamentos de Artes Escénicas, de Artes Musicais e do de Persoal e Xestión Económico-Administrativa.
Canto aos vogais das outras comisións, estes aparecerán determinados no punto 10º do capítulo V desta convocatoria pública.
3. A condición de vogal da comisión ten carácter persoal e non poderá actuar por delegación nin ser substituído en ningún caso.
4. A comisión de valoración avaliará as solicitudes consonte cos criterios de valoración establecidos nestas bases para cada tipo e modalidade de subvención nas cláusulas que se detallan seguidamente, emitirá un informe relacionando os proxectos examinados por orde de prelación, e indicará a puntuación asignada a cada un deles.
5. Non obstante o disposto, e para o suposto dos subtipos B, C.1, C.2 e C.4 (para as modalidades do programa «Crédito-Cultura», así como nas subvencións á distribución exterior), tramitarase mediante un procedemento abreviado no cal o informe e a proposta de resolución serán efectuados nun único acto pola xerencia deste instituto, elevándose ao Consello Reitor para a súa aprobación posterior, consonte co procedemento previsto nos artigos 19.2º e 22 da Lei 9/2007, do 13 de xuño, de subvencións de Galicia.
Neste caso, e ao tratarse dunha convocatoria aberta ao longo do ano que dispón do crédito vixente en actos sucesivos de adxudicación, o IGAEM publicará no DOG o esgotamento da partida orzamentaria asignada, así como a non admisión de ulteriores solicitudes destinadas a participar dos indicados subtipos de subvención. Desde o momento en que se esgote o crédito orzamentario non serán outorgadas novas subvencións a estas modalidades, sen prexuízo do cumprimento do disposto no artigo 31.4º da Lei de subvencións de Galicia.
Novena.-Resolución da convocatoria.
1. Unha vez cumprido co disposto nas cláusulas anteriores o órgano instrutor, á vista do expediente, da documentación requirida e do informe da comisión avaliadora, ditará a proposta de resolución correspondente, indicando o número de solicitudes subvencionadas e o importe económico da subvención correspondente a cada unha delas, que elevará á presidenta do IGAEM.
2. A presidenta do IGAEM, como órgano xerárquico superior responsable da resolución definitiva da convocatoria de subvencións, deberá ditar resolución expresa a este respecto. A indicada resolución deberá ditarse e publicarse no prazo máximo de nove meses, contado desde o día seguinte ao da publicación desta convocatoria pública, será motivada e fará mención expresa dos beneficiarios, da contía da axuda e dunha desestimación xeneralizada do resto dos proxectos solicitantes.
3. No prazo máximo de tres meses contados desde a data da resolución publicarase no Diario Oficial de Galicia, e será inserido igualmente na páxina web deste instituto, a relación das subvencións concedidas con indicación da norma reguladora, beneficiario, crédito orzamentario, contía e finalidade da subvención. Porén, cando os importes das subvencións concedidas e individualmente consideradas sexan de contía inferior aos 3.000 euros, non será necesaria a publicación no Diario Oficial de Galicia, que será substituída pola publicación das adxudicadas na páxina web do IGAEM.
A súa notificación ás persoas adxudicatarias da subvención cursarase no prazo dos 10 días naturais seguintes ao da súa adopción. Transcorrido o prazo máximo previsto para resolver o procedemento sen que se ditase ou publicase resolución expresa, poderase entender que esta é desestimatoria por silencio administrativo da solicitude de concesión da subvención.
4. A resolución de concesión de subvencións ditada non é definitiva na vía administrativa, consonte co artigo 4 da Lei 4/1989, do 21 de abril, de creación do Instituto Galego das Artes Escénicas e Musicais e a Lei 9/2007, de subvencións de Galicia, e contra dela cabe interpor recurso de alzada ante a Consellería de Cultura e Deporte da Xunta de Galicia no prazo dun mes, contado desde o día seguinte á data da súa publicación no DOG ou o da súa notificación e ante o mesmo órgano que a ditou, de acordo co disposto nos artigos 114 e 115 da Lei 30/1992, do 26 de novembro, de réxime xurídico das administracións públicas e do procedemento administrativo común, na súa redacción dada pola Lei 4/1999, do 13 de xaneiro.
Décima.-Pagamento e xustificación: documentación requirida.
1. O pagamento das axudas farase efectivo a partir da data da resolución definitiva de concesión e realizarase dunha soa vez, sempre e cando se acreditase que a actividade foi executada de acordo co programa e/ou proxecto presentados, e se xustifique correctamente o seu emprego; todo isto sen prexuízo do réxime de pagamentos anticipados.
2. O IGAEM -consonte coas previsións estipuladas no artigo 31.6º da Lei de subvencións de Galicia, e tendo en conta as excepcións previstas para a modalidade de subvencións á actividade escénica- poderá realizar un pagamento anticipado da subvención de ate o 50% como máximo do importe total concedido, como financiamento necesario para poder levar a cabo as actuacións inherentes á actividade subvencionada e logo de solicitude expresa do beneficiario e presentación de certificación do inicio dos traballos. O importe restante aboarase tras a acreditación polo beneficiario do cumprimento total das obrigas establecidas nestas bases.
3. O prazo de xustificación da subvención percibida rematará nos períodos expresamente previstos nos capítulos seguintes para cada modalidade. A partir da data límite de xustificación prevista para cada tipo o crédito orzamentario quedará anulado, e o adxudicatario perderá todo dereito a cobrar a subvención concedida inicialmente.
Así mesmo, a documentación específica requirida para o aboamento de cada modalidade ou submodalidade de subvención, e que deberá presentar a persoa beneficiaria, será a establecida nos capítulos V e seguintes desta resolución.
4. Cando concorran varias subvencións solicitadas e concedidas ao mesmo beneficiario e polo mesmo órgano concedente, só será necesario que presente dunha soa vez a documentación que resulte coincidente, tanto na fase de solicitude (prevista nas cláusulas cuarta a sexta das presentes bases), como na de xustificación do pagamento.
5. Non se poderá realizar en ningún caso o pagamento da subvención outorgada en canto o beneficiario non figure ao día do cumprimento das súas obrigas tributarias estatais, autonómicas e da Seguridade Social, sexa debedor en virtude de resolución declarativa da procedencia de reintegro ou teña algunha outra débeda pendente, por calquera concepto, coa Administración pública da Comunidade Autónoma galega; estando autorizado o IGAEM (consonte co previsto na cláusula 6ª, parágrafo 3 desta resolución) para proceder á comprobación e conseguinte verificación destes datos.
6. Igualmente, será requisito necesario para o pagamento da subvención outorgada a xustificación e o debido cumprimento da totalidade das obrigas económicas e de actividades correspondentes ás subvencións que fosen concedidas polo IGAEM durante o exercicio 2007.
Capítulo IV
Incompatibilidades e obrigas
Décimo primeira.-Obrigas dos beneficiarios.
1. Os beneficiarios destas axudas adquiren as obrigas que se reflicten nesta resolución e no resto da normativa de aplicación e, con carácter xeral, as que se relacionan a continuación:
1º Comunicarlle ao IGAEM a aceptación por escrito da subvención concedida no prazo máximo de 10 días hábiles, contados a partir do día seguinte ao da notificación da resolución de concesión. Transcorrido este prazo sen comunicarse esta aceptación ou sen producirse manifestación expresa, entenderase como tacitamente aceptada.
2º Realizar a actividade que fundamenta a concesión da subvención -de acordo co programa ou proxecto presentado- durante o tempo máximo que se estableza e, en todo caso, antes da fin do prazo límite para a súa xustificación.
3º Manter os bens subvencionados no patrimonio da entidade ou da persoa beneficiaria por un prazo non inferior ao mínimo de amortización establecido na normativa tributaria para cada modalidade de ben.
4º Xustificar a subvención concedida nos termos establecidos nos puntos ulteriores para cada modalidade.
5º Someterse ás actuacións de comprobación, control e inspección que efectúe o órgano concedente e ás de control financeiro que corresponden á Intervención Xeral da Comunidade Autónoma, ás previstas na lexislación do Tribunal de Contas e do Consello de Contas, ou a outros órganos da Administración estatal ou da Unión Europea, aos cales se facilitará canta información lles sexa requirida para este efecto; todo isto de conformidade co disposto na Lei 9/2007, de subvencións de Galicia e demais normativa regulamentaria de desenvolvemento.
6º Comunicar ao órgano concedente a obtención doutras subvencións, ingresos, axudas ou recursos para a mesma finalidade, procedentes de calquera das administracións públicas ou entes públicos autonómicos, nacionais ou internacionais, así como calquera outra modificación das circunstancias que no seu día foron tidas en conta para a súa concesión, e dos compromisos e obrigas asumidos polos beneficiarios. Esta comunicación deberá efectuarse no momento en que se coñeza e, en todo caso, con anterioridade á xustificación da aplicación dada aos fondos percibidos.
7º Os beneficiarios terán a obriga de dar a axeitada publicidade do carácter público do financiamento dos programas, actividades, investimentos ou actuacións de calquera tipo que sexan obxecto de subvención mediante a incorporación de forma visible nos materiais que se utilicen para a súa difusión do logotipo do IGAEM, coa súa adscrición á Consellería de Cultura e Deporte da Xunta de Galicia, respectando as súas normas de identidade corporativa; inseríndoo nun lugar preferente ou, cando menos, en igualdade de condicións que a entidade subvencionada.
8º Dispoñer dos libros contables, rexistros dilixenciados e demais documentos debidamente auditados nos termos exixidos pola lexislación mercantil e sectorial aplicable ao beneficiario para cada caso, así como cantos estados contables e rexistros específicos lle sexan exixidos polas bases reguladoras das subvencións, coa finalidade de garantir o axeitado exercicio das facultades de comprobación e control.
9º Conservar os documentados xustificativos de aplicación dos fondos recibidos, incluídos os documentos electrónicos, mentres poidan ser obxecto das actuacións de comprobación e control establecidas no punto 5º desta epígrafe e de conformidade co procedemento recollido nos arts. 23 e concordantes da Lei de réxime financeiro e orzamentario de Galicia.
10º Aqueloutras obrigas establecidas nos artigos 11 e concordantes da Lei 9/2007, do 13 de xuño, de subvencións de Galicia.
2. O incumprimento dos anteriores deberes previstos e obrigas por parte dos adxudicatarios dará lugar á exixencia das responsabilidades ou sancións previstas no título IV da indicada Lei galega 9/2007; sen prexuízo do disposto nas cláusulas 12ª á 14ª destas bases.
Décimo segunda.-Revogación e reintegro das subvencións.
1. Procederá a nulidade e revogación das subvencións concedidas, así como o reintegro total ou parcial das contías percibidas e a exixencia do xuro de mora correspondente desde o momento do pagamento da subvención ata a data en que se acorde a procedencia do reintegro, nos supostos de incumprimento das obrigas anteriormente sinaladas, nos casos e termos establecidos nos artigos 32 e 33 da Lei de subvencións de Galicia, e na normativa de desenvolvemento da dita disposición legal; e en particular polo incumprimento de calquera dos requisitos e obrigas estipulados nesta convocatoria pública.
2. No suposto de incumprimento parcial, a fixación da suma que deberá ser reintegrada determinarase en aplicación do principio de proporcionalidade, sempre que a actividade desenvolvida supere o 60% do conxunto de obrigas recollidas na resolución e que se acredite por parte dos beneficiarios unha actuación inequivocamente tendente á satisfacción dos compromisos adquiridos.
3. O reintegro do importe percibido, cando proceda, rexerase polo procedemento establecido no artigo 38 e título VI da Lei 9/2007, do 13 de xuño, sen prexuízo do establecido no Real decreto lexislativo 5/2000, do 4 de agosto, polo que se aproba o texto refundido da Lei sobre infraccións e sancións na orde social.
Décimo terceira.-Incompatibilidades e concorrencia doutras axudas.
1. O importe das subvencións reguladas nesta resolución en ningún caso poderá ser de tal contía que, illadamente ou en concorrencia con outras subvencións, axudas ou patrocinios concedidos por outras administracións públicas ou entes públicos ou privados, autonómicos, nacionais ou internacionais, superen o 100% do custo da actividade subvencionada que desenvolverá o beneficiario; isto sen prexuízo das particularidades e especificidades previstas para cada tipo ou modalidade de axuda, establecidas nas cláusulas que seguen.
2. Non se poderán imputar os mesmos gastos aos distintos tipos de subvención previstos nestas bases. Así mesmo, os gastos subvencionados non poderán servir como xustificación a subvencións de distintas convocatorias ou que afecten varios exercicios económicos, salvo nos casos expresamente previstos nestas bases.
3. Cando os proxectos, actuacións ou actividades obxecto de subvención fosen financiadas, ademais, con fondos propios ou con outras subvencións ou recursos, deberá acreditarse na xustificación que se achegue o importe, a procedencia e a aplicación de tales fondos ás actividades subvencionadas.
4. Do mesmo xeito, e segundo as previsións contidas no artigo 27 da Lei 9/2007, de subvencións de Galicia, o beneficiario dunha subvención do IGAEM unicamente poderá subcontratar total ou parcialmente a actividade subvencionada ate o 50% do seu importe, e non poderá en ningún caso subcontratar a unha única persoa física ou xurídica por máis do 25% do importe total da subvención outorgada, nin tampouco se poderán subcontratar as actividades que, aumentando o custo do proxecto subvencionado, non acheguen valor engadido ao seu contido.
Décimo cuarta.-Modificación da resolución de concesión.
1. Toda alteración das condicións tidas en conta para a concesión da subvención, e en todo caso a obtención concorrente doutras subvencións, axudas ou recursos -ou doutras achegas fóra dos casos permitidos nas normas reguladoras-, poderá dar lugar á modificación da resolución inicial de concesión e, eventualmente, á súa revogación nos termos establecidos na súa normativa reguladora; podendo en tal caso o IGAEM proceder á reclamación e conseguinte reintegro, total ou parcial, da suma concedida á compañía adxudicataria nos termos anteriormente estipulados.
2. Do mesmo xeito, procederá o dito reintegro total ou parcial nos supostos previstos no título II da Lei 9/2007, do 13 de xuño, de subvencións de Galicia.
Capítulo V
Axudas á actividade escénica
1ª Finalidade da concesión: fomentar a actividade escénica, en calquera das súas modalidades, por parte de compañías profesionais con sede na Comunidade Autónoma de Galicia.
2ª Modalidades de subvención á actividade escénica:
A.1. Subvencións á nova creación.
A.2. Subvencións á actividade escénica no ámbito do teatro de actor e de monicreques.
A.3. Subvencións á actividade escénica no ámbito da danza.
A.4. Subvencións para os investimentos produtivos no ámbito da maxia.
Nas modalidades A.2. e A.3. os interesados poderán, así mesmo, optar entre dous tipos de axuda:
-Axuda anual: subvención para a produción e distribución dun espectáculo de nova produción.
-Axuda bianual: subvención para a continuidade da actividade escénica. Esta opción só será admisible para aqueles solicitantes que fosen xa beneficiarios de subvencións á actividade escénica no exercicio 2007 ou ben que, tendo presentado solicitude de subvención á actividade escénica no anterior exercicio e resultando esta denegatoria, producisen igualmente o espectáculo, cun orzamento non inferior aos 25.000 euros nin tampouco de contía inferior ao 50% do importe do proxecto presentado, no seu día, xunto coa «Ficha de produción».
3ª Beneficiarios: requisitos:
Os beneficiarios destas subvencións poderán ser aquelas persoas, físicas ou xurídicas, dedicadas profesionalmente á actividade teatral, da danza ou da maxia, con domicilio ou sede social na Comunidade Autónoma de Galicia, quedando exceptuadas as asociacións e restantes entidades sen fins de lucro. Os requisitos xerais para os tipos ou variantes de subvención son:
-Acreditación da dedicación profesional á actividade teatral/coreográfica/da maxia. No caso de sociedades, ter social ou estatutariamente como obxecto social o desenvolvemento de actividades de artes escénicas.
-Estar dado de alta no imposto de actividades económicas na epígrafe ou subepígrafe correspondente, no exercicio económico 2008.
-Domicilio ou enderezo social na comunidade autónoma galega.
No suposto da modalidade A.1, ademais dos requisitos anteriores, é preciso que cumpran cos seguintes:
1º Maioría de capital social ou dereitos de propiedade (51%) titularidade de mozos e mozas menores de 35 anos.
2º Maioría do elenco artístico (70%) integrada por mozos e mozas menores de 35 anos. Para estes efectos contabilizaranse dentro do elenco artístico os actores/bailaríns protagonistas e principais, e os actores/bailaríns secundarios -cun coeficiente corrector do 50%-.
3º Antigüidade da compañía non superior aos 5 anos. Para estes efectos, a constitución e antigüidade da compañía contabilizarase desde a data da alta no IAE, na actividade de produción ou distribución de espectáculos de artes escénicas.
No caso de compañías vinculadas a escolas de teatro ou danza cunha antigüidade superior aos 3 anos e de espectáculos de creación contemporánea, non serán tidos en consideración os requisitos 1º e 3º anteriormente sinalados.
4ª Contía das subvencións e límites mínimos e/ou máximos:
a) Importes mínimos e máximos das subvencións:
-Subvencións á nova creación: de 15.000 euros a 30.000 euros.
-Subvencións á actividade escénica no ámbito do teatro de monicreques: de 15.000 euros a 80.000 euros.
-Subvencións á actividade escénica no ámbito do teatro de actor: de 25.000 euros a 80.000 euros.
-Subvencións á actividade escénica no ámbito da danza: de 18.000 euros a 80.000 euros.
-Subvencións para os investimentos produtivos no ámbito da maxia: de 6.000 euros a 20.000 euros.
Os importes mínimos da subvención non serán aplicables na submodalidade bianual.
b) Determinación da contía nas subvencións bianuais:
Nas subvencións de tipo bianual o importe determinarase, para os proxectos subvencionados no exercicio anterior, mediante a aplicación das seguintes porcentaxes sobre a subvención xa concedida pola anterior convocatoria:
-O 75% da subvención concedida no exercicio anterior, cando esta fose superior aos 50.000 euros.
-O 80% da subvención concedida no exercicio anterior, cando esta fose superior aos 25.000 euros e igual ou inferior aos 50.000 euros.
-O 90% da subvención concedida no exercicio anterior, cando esta fose igual ou inferior aos 25.000 euros.
Cando o espectáculo vaia ser obxecto dunha distribución preferente no exterior, esta porcentaxe poderá ser incrementada nun 20%, debendo a compañía acreditar a realización de, polo menos, o 40% das funcións contempladas na cláusula 12ª a) en teatros e auditorios situados fóra de Galicia.
No caso de espectáculos que si fosen producidos pero non subvencionados durante o ano inmediatamente anterior, o importe da subvención determinarase mediante a aplicación das seguintes porcentaxes sobre o orzamento executado no exercicio anterior:
-O 40% do orzamento executado no exercicio anterior, cando este fose superior aos 60.000 euros.
-O 50% do orzamento executado no exercicio anterior, cando este fose superior aos 30.000 euros e igual ou inferior aos 60.000 euros.
-O 60% do orzamento executado no exercicio anterior, cando este fose igual ou inferior aos 30.000 euros.
c) Determinación da contía no suposto de subvencións anuais:
Nas subvencións anuais o importe da axuda determinarase, para os proxectos previamente seleccionados, mediante a aplicación dunha porcentaxe sobre o orzamento de gastos do proxecto presentado polo solicitante. Para estes únicos efectos, o orzamento de gastos do proxecto estará condicionado ao cumprimento dos seguintes límites:
-Nas modalidades A.2. e A.3., o 65% do ingresos totais da empresa no exercicio anterior ou, de ser a cantidade maior, da media dos ingresos totais da empresa nos últimos tres anos. No ámbito da danza a porcentaxe que se aplicará será do 80%.
-Ademais, nas modalidades A.2. e A.3. deberá condicionarse igualmente o orzamento á cantidade resultante de multiplicar por 25.000 euros o número de actores, bailaríns e/ou músicos, ata o terceiro, e por 8.000 euros a partir do terceiro.
-Na modalidade A.1., a cantidade resultante de sumar 15.000 euros polo primeiro actor/bailarín/músico e 6.000 euros por cada un dos seguintes.
A porcentaxe que se aplicará sobre os custos totais do proxecto poderá variar por tramos, en función dos diferentes orzamentos de produción e da orde de prelación no informe da comisión de valoración. A resolución de concesión especificará o importe da subvención concedida, así como o importe total do proxecto que se deberá xustificar. O importe da subvención concedida deberá estar comprendido entre os límites mínimo e máximo establecidos na alínea a) deste punto.
O importe máximo total da subvención concedida polo IGAEM non poderá superar o 80% dos custos totais do proxecto no caso da produción da modalidade A.2., e do 90% no caso da produción da modalidade A.3. No epígrafe de axudas incluídas na modalidade A.1. non serán de aplicación as porcentaxes máximas de subvención. En calquera caso, o importe máximo total das subvencións das distintas administracións públicas non poderá superar en ningún caso o 100% dos custos totais do proxecto.
d) Determinación da subvención na modalidade A.4, para os investimentos produtivos no ámbito da maxia:
Nas subvencións destinadas aos investimentos produtivos no ámbito da maxia o importe da axuda determinarase, para os proxectos previamente seleccionados, nunha porcentaxe sobre o orzamento de gastos do proxecto, co máximo do 50% do total. No caso da adquisición de vehículos industriais -salvo «vehículos escenario»-, a porcentaxe máxima que se aplicará será do 30%.
e) No momento de adxudicación da subvención, a entidade beneficiaria deberá remitir ao IGAEM (ademais da declaración de aceptación da subvención nos termos establecidos na cláusula 11ª, punto 1.1º desta convocatoria), a ficha de produción (anexo IV) e o plan económico financeiro (anexo VIII), adaptados á subvención concedida e ao coeficiente de financiamento, para o caso das modalidades A.1, A.2. e A.3. Esta documentación deberá remitirse no prazo máximo dun mes, contado desde a notificación da resolución de concesión.
5ª Criterios de valoración e baremación:
A valoración das solicitudes presentadas realizarase con base na información referida na base sexta desta convocatoria e á documentación específica que se exixe no punto 9º deste capítulo, de acordo cos seguintes criterios:
a) Subvencións bianuais: nesta modalidade de subvencións a concesión será automática, sempre que se cumpran todos os requisitos exixidos nesta resolución de convocatoria.
b) Subvencións anuais: baremos de selección para «Nova creación» -Modalidade A.1-:
A. Interese artístico: 50%.
a.1. Memoria de dirección: 25% (valoración pola comisión nunha escala do 1 ao 25).
a.2. Autoría galega: 10%. Detalle da puntuación:
Autores galegos vivos menores de 35 anos: 10 puntos.
Outros autores galegos vivos: 7 puntos.
Outros autores galegos: 3 puntos.
Non se contabilizarán adaptacións. A consideración de obra orixinal estará suxeita ao rexistro dos dereitos de autor. O rexistro deberá ser efectivo con anterioridade ao cobramento da subvención.
a.3. Innovación dramatúrxica: 12% (valoración dada pola comisión nunha escala do 1 ao 12).
a.4. Interese cultural e social xeral: 5% (valoración dada pola comisión nunha escala do 1 ao 5).
B. Historial previo: 30%.
b.1. Traxectoria da compañía: 15% (valoración dada pola comisión nunha escala do 1 ao 15).
b.2. Historial formativo e profesional do director: 7,5% (valoración dada pola comisión nunha escala do 1 ao 7,5).
b.3. Historial formativo e profesional do elenco artístico: 7,5% (valoración dada pola comisión nunha escala do 1 ao 7,5).
C. Planificación económica: 20%.
c.1. Punto morto: 7%.
-Máis de 70: 1 punto.
-Entre 70 e 61: 2 puntos.
-Entre 60 e 51: 3 puntos.
-Entre 50 e 41: 4 puntos.
-Entre 40 e 31: 5 puntos.
-Entre 30 e 21: 6 puntos.
-Ata 20: 7 puntos.
Número de funcións necesarias para amortizar a subvención: cociente entre a subvención solicitada e a diferenza entre o caché (sen necesidades técnicas) e os gastos de persoal e dietas por función. Subvención solicitada/(caché-gastos de persoal-axudas de custo e outras axudas e indemnizacións de custo). Cando o caché sen necesidades técnicas sexa superior ao 7% dos gastos totais do proxecto de produción ou inferior ao 3%, aplicaranse as respectivas porcentaxes.
c.2. Porcentaxe mínima da subvención solicitada, sobre o orzamento do proxecto: 7%.
-95%: 1 punto.
-90%: 2 puntos.
-85%: 3 puntos.
-80%: 4 puntos.
-75%: 5 puntos.
-70%: 6 puntos.
-65%: 7 puntos.
c.3. Deseño do plan de márketing e distribución: 6% (valoración dada pola comisión, nunha escala do 1 ao 6).
c) Subvencións anuais: baremos de selección para a actividade escénica no ámbito do teatro de actor e de monicreques, e no ámbito da danza -Modalidades A.2 e A.3-:
A. Interese artístico: 40%.
a.1. Memoria de dirección: 8% (valoración dada pola comisión nunha escala do 1 ao 8).
a.2. Autoría galega: 7%. Detalle da puntuación:
-Autores galegos vivos: 7 puntos.
-Outros autores galegos ou creación colectiva de autores galegos: 5 puntos.
-Dramaturxia universal: 2 puntos.
Non se contabilizarán adaptacións. A consideración de obra orixinal estará suxeita ao rexistro dos dereitos de autor. O rexistro deberá ser efectivo con anterioridade ao cobramento da subvención.
a.3. Traxectoria profesional: 25%. Detalle da puntuación:
I. Director: ata un máximo de 15 puntos.
-0,75 puntos por cada montaxe profesional.
-2 puntos pola titulación oficial de arte dramática.
-1 punto por outras titulacións universitarias relacionadas co teatro ou a danza.
II. Elenco artístico (actores/manipuladores/bailaríns/músicos/deseño de escenografía/deseño de iluminación/deseño de espazo sonoro/deseño de vestiario): suma das puntuacións de cada un, ata un máximo de 20 puntos. Unicamente se contabilizarán os protagonistas, os principais e os secundarios -estes últimos terán un coeficiente corrector do 40%.
-0,6 puntos por cada montaxe profesional.
-2 puntos pola titulación oficial de arte dramática.
-1 punto por outras titulacións universitarias relacionadas co teatro ou coa danza.
Normas comúns:
-Contabilizaranse exclusivamente a participación na produción e distribución de espectáculos levados a cabo por compañías profesionais. Neste sentido, terá a consideración de espectáculo aquela produción de artes escénicas cunha duración mínima de 40 minutos e que fose representada nun mínimo de cinco ocasións.
-No caso de que unha mesma persoa realizase funcións diferenciadas na mesma montaxe profesional (p.e. dirección e interpretación), a baremación da segunda modalidade terá un coeficiente corrector do 40%.
-Unha mesma persoa non poderá participar simultaneamente en máis de tres proxectos que sexan obxecto de solicitude de subvencións á actividade escénica. No caso de incumprimento desta norma, non serán contabilizados os seus méritos para efectos de baremación das solicitudes.
-A puntuación global calcularase mediante a suma das puntuacións parciais do director, dos actores, dos manipuladores, dos bailaríns e dos músicos, co límite máximo de 25 puntos.
B. Traxectoria da compañía: 45%.
b.I. Estrutura organizativa da empresa.
b.I.1. Antigüidade da empresa: 4% (cálculo efectuado sobre a data de alta no IAE na epígrafe correspondente, e o rexistro das escrituras de constitución da empresa).
-Por tres anos: 1 punto.
-Por cinco anos: 2 puntos.
-Por sete anos: 3 puntos.
-Por dez ou máis anos: 4 puntos.
b.I.2. Nivel de contratación de persoal: 6% (cálculo realizado sobre a media do importe das cotizacións á Seguridade Social da empresa -socios traballadores e contratados laborais- nos últimos tres anos naturais (2005-2006-2007), na rama de actividade de produción de espectáculos de artes escénicas).
-Máis de 2.000 euros: 1 punto.
-Máis de 5.000 euros: 2 puntos.
-Máis de 9.000 euros: 3 puntos.
-Máis de 12.000 euros: 4 puntos.
-Máis de 15.000 euros: 5 puntos.
-Máis de 18.000 euros: 6 puntos.
B.II. Traxectoria artística da compañía.
b.II.1. Nivel de produción: 15% (cálculo realizado sobre o número de espectáculos producidos nos catro anos naturais anteriores -2004, 2005, 2006 e 2007-, ponderados en función do número das funcións distribuídas de cada un deles. A puntuación final é a suma das puntuacións asignadas por cada espectáculo):
-Entre 5 e 10 funcións: 1 punto.
-Entre 11 e 20 funcións: 2 puntos.
-Entre 21 e 30 funcións: 3 puntos.
-Entre 31 e 40 funcións: 4 puntos.
-Entre 41 e 50 funcións: 5 puntos.
-Entre 51 e 60 funcións: 6 puntos.
-Máis de 60 funcións: 7 puntos.
Para a contabilización das funcións realizadas de cada espectáculo aplicarase a seguinte dobre ponderación:
-Ponderación 1: funcións realizadas fóra de Galicia: 1,2; funcións realizadas nos espazos escénicos integrantes da Rede Galega de Teatros e Auditorios: 1; funcións realizadas nos espazos escénicos integrantes da Rede Galega de Salas (excluíndo as de compañías vinculadas á propia sala): 0,75; e funcións realizadas noutros espazos: 0,5.
-Ponderación 2: caché ata 1.500 euros: x0,75; caché entre 1.501 e 2.500 euros: x1; caché entre 2.501 e 4.000 euros: x1,5; e caché superior aos 4.500 euros: x2.
b.II.2. Nivel de distribución: 15%.
-Entre 5 e 10 funcións: 1 punto.
-Entre 11 e 20 funcións: 3 puntos.
-Entre 21 e 30 funcións: 5 puntos.
-Entre 31 e 40 funcións: 8 puntos.
-Entre 41 e 50 funcións: 11 puntos.
-Entre 51 e 60 funcións: 13 puntos.
-Máis de 60 funcións: 15 puntos.
Media anual de funcións distribuídas nos últimos catro anos naturais (2004, 2005, 2006 e 2007). Terán a consideración de funcións aquelas que supoñan unha contraprestación económica. Para a contabilización das funcións realizadas de cada espectáculo, aplicarase a seguinte dobre ponderación:
-Ponderación 1: funcións realizadas fóra de Galicia: 1,2; funcións realizadas nos espazos escénicos integrantes da Rede Galega de Teatros e Auditorios: 1; funcións realizadas nos espazos escénicos integrantes da Rede Galega de Salas (excluídas as de compañías vinculadas á propia sala): 0,75; e funcións realizadas noutros espazos: 0,5.
-Ponderación 2: caché ata 1.500 euros: x0,75; caché entre 1.501 e 2.500 euros: x1; caché entre 2.501 e 4.000 euros: x1,5; caché superior aos 4.500 euros: x2.
b.II.3. Nivel de asistencia de público: 3% (calcularase cunha media de asistencia aos espectáculos da RGTA durante o ano 2007. As compañías que non realizasen ningunha función durante este período recibirían a puntuación mínima).
-Máis de 130 espectadores por función: 3 puntos.
-Entre 110 e 129 espectadores por función: 2 puntos.
-Máis de 90 espectadores por función: 1 punto.
b.II.4. Valoración do público: 2% (valoración nunha escala do 1 ao 2. Puntuación media dunha enquisa ao público da programación do segundo semestre da RGTA. Ás compañías que non realizasen un mínimo de dúas funcións durante este período aplicaráselles a valoración obtida no exercicio anterior e, no caso de non realizar o límite mínimo de programación nos dous anos consecutivos, recibirán cero puntos).
-Máis de 9: 2 puntos.
-Máis de 8: 1,5 puntos.
-Máis de 7: 1 punto.
(Nas subvencións á modalidade A.3 -ámbito da danza- non será de aplicación esta epígrafe, asignándoselle a todas as compañías a puntuación máxima).
C. Planificación económica: 15%.
c.1. Porcentaxe de custos de persoal: 5% (exclusivamente contratación laboral e retribucións dos socios traballadores da empresa):
-Entre 30% e 50%: 3 puntos.
-Entre 50% e 65%: 4 puntos.
-Máis do 65%: 5 puntos.
c.2. Punto morto: 5%. Este parámetro calcularase mediante o cociente entre a subvención solicitada e a diferenza entre o caché sen necesidades técnicas e gastos de persoal e axudas de custo por función. Subvención solicitada/(caché-gastos de persoal-axudas de custo e outras indemnizacións de custo). Cando o caché sen necesidades técnicas sexa superior ao 7% dos gastos totais do proxecto de produción ou inferior ao 3%, aplicaranse as respectivas porcentaxes.
-Entre 65 e 55: 1 punto.
-Entre 55 e 45: 2 puntos.
-Entre 45 e 35: 3 puntos.
-Entre 35 e 25: 4 puntos.
-Menos de 25: 5 puntos.
c.3. Porcentaxe mínima da subvención solicitada: 5%.
-75%: 1 punto.
-70%: 2 puntos.
-65%: 3 puntos.
-60%: 4 puntos.
-55%: 5 puntos.
d) Baremos de selección para subvencións dirixidas aos investimentos produtivos no ámbito da maxia -Modalidade A.4-:
A. Porcentaxe do investimento solicitado: 30%.
-Por cada punto de mellora sobre a porcentaxe máxima asignarase un punto de valoración, ata o máximo de 30 puntos.
B. Antigüidade da empresa: 10%.
-Por cada ano de antigüidade da empresa asignarase un punto de valoración, ata un máximo de 10 puntos.
C. Cotizacións á Seguridade Social: 30% (esta alínea calcúlase coa media do importe das cotizacións á Seguridade Social da empresa, dos seus socios traballadores e os contratados laborais, nos últimos tres anos naturais -2005, 2006 e 2007-, e na rama de actividade de produción de espectáculos de artes escénicas).
-Máis de 1.000 euros: 2 puntos.
-Máis de 2.000 euros: 4 puntos.
-Máis de 3.000 euros: 6 puntos.
-Máis de 4.000 euros: 8 puntos.
-Máis de 5.000 euros: 10 puntos.
-Máis de 6.000 euros: 12 puntos.
-Máis de 7.000 euros: 14 puntos.
-Máis de 8.000 euros: 16 puntos.
-Máis de 9.000 euros: 18 puntos.
-Máis de 10.000 euros: 20 puntos.
-Máis de 12.000 euros: 22 puntos.
-Máis de 15.000 euros: 25 puntos.
-Máis de 18.000 euros: 27 puntos.
-Máis de 25.000 euros: 30 puntos.
D. Nivel de distribución nos últimos tres anos: 30%.
-Entre 5 e 10 funcións: 2 puntos.
-Entre 11 e 25 funcións: 6 puntos.
-Entre 26 e 40 funcións: 10 puntos.
-Entre 41 e 55 funcións: 16 puntos.
-Entre 56 e 70 funcións: 22 puntos.
-Entre 71 e 80 funcións: 26 puntos.
-Máis de 80 funcións: 30 puntos.
Media anual de funcións distribuídas nos últimos tres anos naturais (2005-2006-2007). Terán a consideración de funcións aquelas que supoñan unha contraprestación económica. Para a contabilización das funcións realizadas de cada espectáculo aplicarase a seguinte dobre ponderación:
-Ponderación 1: funcións realizadas fóra de Galicia: 1,5; funcións realizadas nos espazos escénicos integrantes da Rede Galega de Teatros e Auditorios: 1; funcións realizadas nos espazos escénicos integrantes da Rede Galega de Salas (excluídas as de compañías vinculadas á propia sala): 0,75; e funcións realizadas noutros espazos: 0,5.
-Ponderación 2: caché ata 1.500 euros: x0,75; caché entre 1.501 e 2.500 euros: x1; caché entre 2.501 e 4.000 euros: x1,5; e caché superior aos 4.500 euros: x2.
6ª Premios do IGAEM:
As compañías que presenten para a súa produción textos ou coreografías premiadas polo IGAEM (non estreados con anterioridade), recibirán 15 puntos na epígrafe de autoría galega. Así mesmo, a subvención concedida -no caso de formar parte do grupo de proxectos seleccionados para o seu financiamento- verase incrementada nun 20% sobre a contía que corresponda por porcentaxe de custos de produción, dentro dos límites establecidos na cláusula 4ª a) deste capítulo. Para estes únicos efectos, a porcentaxe aplicable sobre os ingresos do último exercicio ou da media dos tres últimos exercicios será do 100%.
7ª Proxectos conxuntos:
Os proxectos á actividade escénica, nas modalidades A.2 e A.3, poderán ser presentados de forma conxunta por dúas compañías. A colaboración entre as compañías poderá adoptar a fórmula de contrato privado ou ben de unión temporal de empresas. Nos proxectos conxuntos a valoración de cada unha das epígrafes do baremo será a superior de entre as que acrediten as compañías; ademais, os proxectos conxuntos recibirán 6 puntos adicionais, que se sumarán á puntuación total obtida na baremación. Nos proxectos conxuntos cada unha das compañías deberá executar unha porcentaxe non inferior ao 35% do orzamento, e ambas as compañías deberán acreditar unha traxectoria profesional relevante na produción ou distribución de espectáculos ao vivo.
Cando nun proxecto conxunto unha das compañías teña a súa sede ou domicilio social fóra de Galicia, polo menos un 70% do importe da subvención deberá corresponder a gastos efectuados dentro da comunidade autónoma.
8ª Continuidade empresarial:
Cando unha compañía estea formada pola fusión, escisión ou cambio de forma xurídica ou razón social dunha ou de varias compañías preexistentes, recoñeceráselle a traxectoria anterior destas para os efectos de baremación. No suposto de escisión, o recoñecemento serao pola parte proporcional que corresponda á parte escindida integrada na nova sociedade.
9ª Documentación específica requirida aos solicitantes destas modalidades:
a) Subvencións anuais:
-Memoria da dirección (entre 4 e 15 follas, tamaño A4 e sen encadernar).
-Historial profesional do elenco técnico e artístico da compañía (anexo VII).
-Memoria das actividades realizadas pola compañía, xunto coa documentación acreditativa das actividades recollidas nela (anexo VI).
-Plan de márketing e distribución (anexo IX).
-Compromiso de contratación dos integrantes do elenco artístico, asinado tanto pola empresa como polo traballador, coa declaración expresa de non participación en máis de tres proxectos escénicos (anexo XIV).
-Certificación acreditativa da titularidade dos dereitos de autor. Nun primeiro momento (e durante o trámite de presentación da solicitude da subvención), poderá presentarse unicamente a acreditación da súa solicitude. Porén, esta titularidade deberá acreditarse con anterioridade ao aboamento da subvención.
-No caso de produción de danza -modalidade A.3-, soporte audiovisual da produción que se presente -ou se é o caso, da produción inmediatamente anterior-, realizada pola compañía, dunha duración mínima de 5 minutos e máxima de 10 minutos.
b) Subvencións bianuais (para o caso de espectáculos producidos, pero non subvencionados no ano anterior):
-Acreditación documental dos gastos realizados no exercicio anterior na produción do espectáculo.
c) Subvencións para os investimentos produtivos no ámbito da maxia -Modalidade A.4-:
-Orzamento detallado dos investimentos que se van realizar.
d) Documentación preceptiva para todas as modalidades de subvención á actividade escénica:
-Ficha de produción (anexo IV). Non será necesaria para a modalidade A.4.
-Memoria da empresa (anexo V).
-Plan económico financeiro: orzamento. Custo por función (anexo VIII). Este plan non será necesario para a modalidade A.4.
-Copia das declaracións do imposto de sociedades, ou do imposto da renda das persoas físicas no seu defecto, e do imposto do valor engadido correspondentes aos exercicios 2005, 2006 e 2007.
10ª Vogais da comisión de valoración encargada da avaliación destes proxectos:
a) Modalidade A.1:
1. Dous técnicos/as integrantes do cadro de persoal do IGAEM, dos grupos I e/ou II.
2. Tres expertos/as externos, nomeados/as pola Xerencia do IGAEM de entre persoas de recoñecido prestixio no mundo das artes escénicas -ámbito teatral e/ou coreográfico- en Galicia.
b) Modalidades A.2 e A.3.:
1. Dous técnicos/as integrantes do cadro de persoal do IGAEM, dos grupos I e/ou II.
2. Tres expertos/as externos, nomeados/as polo Consello Reitor do IGAEM de entre persoas de recoñecido prestixio no mundo das artes escénicas -ámbito teatral e/ou coreográfico- en Galicia, por proposta das entidades máis representativas do sector.
11ª Prazos previstos para o cumprimento e xustificación das subvencións concedidas para estes proxectos, e formas de pagamento:
a) Prazo límite de estrea do espectáculo:
-Nas subvencións anuais a estrea da produción deberá producirse entre a data de publicación da resolución de convocatoria de subvencións e o 30 de novembro de 2008.
b) Prazo límite de xustificación da achega:
-En todo caso, con data límite de entrega do 30 de novembro de 2008.
c) Forma de pagamento: a cantidade obxecto de subvención e adxudicada ao proxecto presentado será aboada por resolución da Xerencia do IGAEM, de acordo coas súas posibilidades de liquidez; podendo realizarse un pagamento anticipado de ata un 60%, como máximo, do importe total da achega, logo de solicitude expresa do beneficiario e certificación do inicio das actividades.
12ª Obrigas dos beneficiarios:
a) Subvencións bianuais (modalidades A.2. e A.3.):
Nas subvencións bianuais os beneficiarios estarán obrigados a realizar ao longo do exercicio 2008 un número de funcións, de calquera dos seus espectáculos, equivalente ao resultado de multiplicar o cociente da subvención recibida e o caché do espectáculo por 2,2. [(Subvención recibida/caché) x 2,2]. No caso dos espectáculos de danza o coeficiente corrector será do 1,5. Non se contabilizarán, para os efectos do cumprimento desta obriga, as funcións contabilizadas para o cumprimento da obriga de distribución recollida na convocatoria de axudas do ano anterior. Cando a compañía realice funcións de espectáculos diferentes do subvencionado, aplicarase o caché do espectáculo efectivamente representado para o cálculo do número mínimo de funcións que se realizarán.
b) Subvencións anuais (modalidades A.1., A.2. e A.3.):
Nas subvencións anuais os beneficiarios estarán obrigados a realizar, no prazo de catro meses desde a data da estrea do espectáculo, un número de funcións equivalente ao resultado de multiplicar o cociente da subvención recibida e o caché do espectáculo por 0,35. [(Subvención recibida/caché) x 0,35]. No caso dos espectáculos de danza, o coeficiente corrector será do 0,25.
13ª Xustificación e liquidación da subvención outorgada:
-Documentación acreditativa do número de funcións realizadas -mediante certificado/s de actuación, certificación expedida pola entidade de xestión de dereitos que corresponda ou por calquera outro medio ou documento que acredite de forma fidedigna a realización do número mínimo de funcións exixidas-.
-Memoria de actividade (anexo X).
-Balance dos ingresos e gastos xerados na totalidade do proxecto (anexo XI).
-Relación completa de todos os gastos imputados á actividade obxecto da subvención, polo importe total do gasto (anexo XII).
-Xustificantes, orixinais ou copias compulsadas, dos gastos imputados á actividade obxecto da subvención, polo importe superior á subvención concedida e que apareza consignado na resolución de adxudicación como «cantidade a xustificar».
-Relación de subvencións, achegas ou outros recursos concedidos para o mesmo obxecto por outras administracións públicas (anexo XIII).
-Unha copia en formato CD, DVD ou outro sistema analóxico ou dixital, dos soportes visuais, gráficos ou sonoros (catálogos, programas, carteis, vídeos, etc.) empregados para a difusión e promoción da produción; a dita documentación poderase achegar, do mesmo xeito, por vía electrónica ou telemática e para os únicos efectos de comprobación da realización da actividade. Este requisito non será preciso para a modalidade A.4.
-No caso das modalidades A.1 e A.2 (cando se trate de creación teatral), copia do texto da obra que se pretende producir, polas mesmas vías e formatos anteriormente enumerados.
-Gravación do espectáculo -non será preciso para a modalidade A.4-.
-Así mesmo, deberase presentar (en relación cos dous últimos puntos) unha autorización expresa e asinada polo adxudicatario da axuda, na cal se faga constar que a entrega tanto da gravación do espectáculo como da copia do texto se realiza para os meros efectos de arquivo e documentación do IGAEM. Isto non será necesario para o caso da modalidade A.4.
14ª Custos ou gastos subvencionados:
a) Modalidades A.1, A.2. e A.3:
Custos relativos á produción e á distribución do espectáculo con data comprendida entre o 1 de decembro de 2007 e o 31 de decembro de 2008, incluíndose:
-Gastos de persoal.
-Gastos de produción (escenografía, vestiario/figurinos, deseño de luminotecnia, música, realización do atrezzo, etc.).
-Aluguer dos locais de ensaio e custos asociados (luz, auga, limpeza, etc.).
-Gastos de promoción e publicidade.
-Dereitos de autor.
-Gastos financeiros.
-Gastos xerais de mantemento e xestión (ata un máximo do 7% sobre os custos totais).
-Axudas de custo, transporte e/ou outras indemnizacións.
-Gastos de distribución.
Poderanse xustificar achegas en especie, debidamente acreditadas, co límite do 10% do orzamento total do proxecto. A xustificación das axudas estará suxeita ás instrucións que, en desenvolvemento do establecido nesta convocatoria, dite a Xerencia do IGAEM.
b) Modalidade A.4:
Aparellos de maxia ou aparellos de específica e insubstituíble necesidade para a creación de momentos máxicos, segundo a seguinte clasificación:
1) Aparellos de maxia certificados de nova adquisición, cun prezo unitario non inferior aos 1.500 euros.
2) Aparellos de fabricación sobre plano, cun prezo unitario non inferior aos 2.000 euros.
3) Aparellos de nova creación, cun prezo unitario non inferior aos 3.000 euros.
4) Equipamento escénico, cun prezo unitario non inferior aos 300 euros, consistente en:
-Equipamento de son.
-Equipamento de luz.
-Equipamento escenográfico.
-Tremoia.
-Vestiario.
5) Vehículos industriais.
15ª Outras incidencias: incompatibilidades:
Sen prexuízo da posible presentación de máis dun proxecto por un mesmo solicitante, só poderá ser obxecto de subvención nesta modalidade un proxecto por persoa física ou xurídica. Quedarán igualmente excluídas desta convocatoria -nas modalidades A.1 e A.2-, as compañías beneficiarias de subvencións, contratos e/ou convenios de coprodución para espectáculos cuxa estrea estea prevista durante o exercicio 2008.
Capítulo VI
Crédito-cultura
1ª Finalidade da concesión:
Promover, facilitar e normalizar o acceso das empresas de artes escénicas e musicais ao financiamento bancario da súa actividade de produción de espectáculos e traballos discográficos.
2ª Beneficiarios:
Sociedades mercantís dedicadas profesionalmente á actividade de produción e distribución no ámbito das artes escénicas e musicais, con domicilio ou sede social na Comunidade Autónoma de Galicia.
Requisitos do beneficiario:
-Ter social ou estatutariamente como obxecto social a produción e distribución de espectáculos de teatro, danza ou música.
-Estar dado de alta no imposto de actividades económicas (IAE) na epígrafe e/ou subepígrafe correspondente, no vixente exercicio 2008.
-Ter a sede ou o enderezo social na Comunidade Autónoma de Galicia.
3ª Requisitos do crédito ou préstamo:
-Estar destinados ao financiamento dun programa de actividades relacionadas coa produción e distribución de espectáculos, ou ben con traballos discográficos.
-Prazo de amortización do préstamo non superior aos tres anos.
-Tipo de xuro non superior a dous puntos sobre o euribor a un ano correspondente ao mes de novembro de 2007.
-Ter unha comisión de apertura non superior ao 1% do principal.
4ª Importe e límite das subvencións:
a) O importe da axuda será como máximo o equivalente a seis puntos dos xuros pagados entre o 1 de xaneiro e o 30 de novembro de 2008 por créditos ou préstamos formalizados con entidades financeiras para o financiamento do circulante da empresa, sen que en ningún caso o tipo de xuro que deba satisfacer o solicitante (despois de calculada a subsidiación), poida resultar inferior a un punto. O importe da subvención non poderá superar os 3.000 euros anuais por solicitante, independentemente do número de operacións de préstamo bancario das cales sexa titular.
b) Forma de pagamento: o importe da subvención farase efectivo logo da xustificación polo beneficiario da liquidación dos xuros obxecto de préstamo.
5ª Documentación específica requirida aos solicitantes desta modalidade:
-Ficha de financiamento (anexo XV).
-Copia do contrato de empréstito ou, de ser o caso, do compromiso de concesión.
-Programa de actividades de produción e distribución de espectáculos ou traballos discográficos, incluíndo as previsións económicas de ingresos e gastos para o período considerado.
6ª Prazos previstos para o cumprimento e xustificación das subvencións concedidas para estes proxectos:
Sen prexuízo do disposto na cláusula quinta destas bases, en relación co prazo de iniciación do expediente e conseguinte presentación de solicitudes, os prazos que se deberán ter en consideración, en todo caso, son os que seguen:
a) De presentación de solicitudes: as solicitudes deberán presentarse no prazo máximo dun mes desde a formalización dos préstamos obxecto de subsidiación e, en todo caso, con anterioridade ao 31 de outubro de 2008. Para os préstamos formalizados con anterioridade á data de publicación desta resolución de convocatoria de subvencións, o prazo de solicitude será dun mes, contado a partir do día seguinte ao da data da súa publicación.
b) De xustificación: no prazo non superior a un mes desde a cancelación do contrato de préstamo e, en todo caso, antes do 15 de decembro de 2008.
7ª Xustificación e liquidación da subvención outorgada:
-Follas de liquidación das cotas do préstamo pagadas, co detalle dos gastos por xuros.
-Relación de subvencións, achegas ou outros recursos concedidos para o mesmo obxecto por outras administracións públicas (anexo XIII).
Capítulo VII
Subvencións á distribución
1ª Finalidade da concesión:
Promover a distribución exterior de espectáculos de artes escénicas e musicais producidos por empresas e/ou compañías profesionais galegas.
2ª Beneficiarios e modalidades de subvencións. Requisitos:
a) Modalidade C.1. (Subvencións para a distribución exterior de espectáculos de artes escénicas e musicais producidos por empresas galegas): persoas físicas e/ou xurídicas dedicadas profesionalmente á actividade de produción e distribución de espectáculos de artes escénicas ou musicais, con domicilio ou sede social na Comunidade Autónoma de Galicia, coa excepción das asociacións e entidades sen fins de lucro.
b) Modalidade C.2. (Subvencións para a asistencia a feiras e outras plataformas de exhibición musical): sociedades mercantís dedicadas á actividade de produción e distribución de espectáculos de música, con domicilio ou sede social na Comunidade Autónoma de Galicia.
c) Modalidade C.3. (Subvencións á promoción e á difusión): sociedades mercantís dedicadas á actividade de produción e distribución no ámbito da música, dirixidas a proxectos de promoción e difusión de traballos discográficos editados durante o segundo semestre do ano 2007 e ao longo do ano 2008, cun orzamento non inferior aos 18.000 euros.
d) Modalidade C.4. (Subvencións para a distribución de espectáculos en feira): persoas físicas e xurídicas dedicadas profesionalmente á actividade de produción e distribución de espectáculos de artes escénicas, con domicilio ou sede social na Comunidade Autónoma de Galicia, coa excepción das asociacións e entidades sen fins de lucro.
Requisitos:
-Acreditación da dedicación profesional á actividade do teatro, da danza ou da música. No caso de sociedades, ter social ou estatutariamente como obxecto social a produción e distribución de espectáculos de teatro, danza ou música.
-Estar dado de alta no imposto de actividades económicas (IAE) na epígrafe e/ou subepígrafe correspondente, no vixente exercicio 2008.
-Ter a sede ou o enderezo social na Comunidade Autónoma de Galicia.
3ª Importes e límites das subvencións:
a) O importe da subvención será como máximo:
-Modalidade C.1: o correspondente aos gastos de desprazamento, transporte e aloxamento necesarios para a distribución do espectáculo, co límite equivalente ao importe do contrato de distribución. No caso de contratación por recadación dos billetes vendidos, o importe do contrato calcularase mediante o produto entre a porcentaxe de recadación que percibirá a compañía, o prezo medio de entrada e o 60% do aforo do local. A modalidade de contratación por recadación de billetes vendidos unicamente será válida para actuacións en España e Portugal. No suposto de asistencia a feiras sen ningún tipo de contraprestación económica, o importe da axuda non estará sometido ao límite do importe do contrato de distribución.
-Modalidade C.2: o correspondente aos gastos derivados da asistencia á feira ou plataforma de exhibición musical, incluídos os de desprazamento, transporte, aloxamento, dereitos ou cotas de asistencia e aluguer de espazos de exhibición, co límite equivalente ao 60% sobre o custo total.
Nestes dous subtipos de subvencións á distribución non se computarán en ningún caso como subvencionables os gastos de mantenza do persoal.
-Modalidade C.3: o 60% dos gastos correspondentes á promoción e difusión do traballo discográfico, co límite máximo de 15.000 euros. Quedarán excluídos os gastos de persoal e todos aqueles non vinculados de forma directa ás accións de promoción e difusión. Os gastos en artes gráficas e elaboración e mantemento de soportes de comunicación en contorno web non poderán superar o 25% dos gastos totais do proxecto.
-Modalidade C.4: ata un máximo do 55% do prezo de contratación, durante a Feira Galega das Artes Escénicas, de espectáculos de teatro e danza producidos na Comunidade Autónoma de Galicia para a súa distribución no exterior ao longo do primeiro semestre de 2008. Para estes efectos, se o prezo de contratación supera o caché do espectáculo na Rede Galega de Teatros e Auditorios, tomarase en consideración esta última contía.
b) As subvencións concedidas polas distintas administracións públicas para a mesma finalidade non poderán superar en ningún caso o importe total dos gastos finalmente producidos.
c) Forma de pagamento: o importe da subvención farase efectivo logo de xustificación polo beneficiario do cumprimento total das actividades e das obrigas establecidas.
Porén, na modalidade C.3. poderase realizar un pagamento anticipado de ata un 50%, como máximo, do importe total da axuda, logo de solicitude expresa do beneficiario e presentación de certificación do inicio das actividades.
4ª Criterios de valoración e baremación da modalidade C.3., outorgada en réxime de concorrencia competitiva:
-Relevancia do traballo discográfico obxecto do proxecto de promoción e difusión: 30% da puntuación total.
-Calidade do proxecto de promoción e difusión: 30% da puntuación total.
-Interese dos mercados e áreas sobre os cales se vai actuar: 20% da puntuación total.
-Traxectoria empresarial e estrutura de persoal da empresa: 20% da puntuación total.
5ª Documentación específica requirida aos solicitantes desta modalidade:
a) Modalidades C.1. e C.2:
-Ficha de distribución (anexo XVI).
-No caso de actuacións en diversos lugares (modalidade C.1), documento acreditativo da oferta ou convite, co detalle do contido económico daquela, con carimbo e asinado polo representante legal da entidade organizadora.
b) Modalidade C.3:
-Memoria do proxecto de promoción e difusión, coa información sobre o proxecto discográfico, os obxectivos, mercados aos cales vai dirixido, accións que se desenvolverán, cronograma e orzamento do proxecto.
-Copia das declaracións do imposto de sociedades e do imposto sobre o valor engadido correspondentes aos exercicios 2005, 2006 e 2007.
c) Modalidade C.4:
-Ficha de contratación (anexo XVII).
-Copia do acordo/compromiso de actuación, asinado e selado na Feira Galega das Artes Escénicas.
6ª Prazos previstos para o cumprimento e xustificación das subvencións concedidas para estes proxectos:
Sen prexuízo do disposto na cláusula quinta destas bases, en relación co prazo de iniciación do expediente e conseguinte presentación de solicitudes, os prazos que se deberán ter en consideración para as modalidades C.1. e C.2. son os que seguen:
a) De presentación de solicitudes: as solicitudes deberán presentarse -en todo caso- con anterioridade ao 31 de outubro de 2008. Para os espectáculos distribuídos entre o 16 de novembro de 2007 e a data de publicación desta resolución de convocatoria de subvencións, o prazo de solicitude será dun mes, contado a partir da data de publicación (deberase prestar especial atención á cláusula de incompatibilidade prevista no punto 13ª.2 destas bases).
b) De celebración da función: entre o 16 de novembro de 2007 e o 15 de decembro de 2008.
c) De xustificación: un mes, contado desde o remate da distribución ou actuación en diversos lugares do espectáculo obxecto da subvención e, en todo caso, co límite máximo do 20 de decembro de 2008.
Nas modalidades C.3. e C.4. o prazo de presentación de solicitudes será o xeral (un mes desde o día seguinte ao da publicación desta resolución no Diario Oficial de Galicia) e o de xustificación será ata o día 30 de novembro de 2008, como data límite.
7ª Xustificación e liquidación da subvención outorgada:
a) Modalidades C.1, C.2 e C.4:
-Fotocopia compulsada dos recibos acreditativos do cobramento das cantidades estipuladas.
-Folla de taquilla das funcións realizadas, con indicación do público asistente e a recadación por despacho de billetes.
-Xustificantes, orixinais ou copias compulsadas, dos gastos imputados á actividade obxecto da subvención, por importe igual ou superior á subvención concedida. (Sobre este aspecto, as entidades adxudicatarias da modalidade C.2 deberán xustificar para seu cobramento o 100% dos gastos efectivamente realizados, sobre a base da porcentaxe máxima que o IGAEM subvenciona con respecto do custo total do proxecto de distribución presentado.)
-Relación de subvencións, achegas ou outros recursos concedidos para o mesmo obxecto por outras administracións públicas (anexo XIII).
b) Modalidade C.3:
-Memoria xeral da actividade realizada.
-Balance de ingresos e gastos (anexo XI).
-Relación completa dos gastos realizados, polo importe total dos gastos de explotación (anexo XII).
-Xustificantes, orixinais ou copias compulsadas, dos gastos realizados imputados á subvención.
-Unha copia en formato CD, DVD ou outro sistema analóxico ou dixital, dos soportes visuais, gráficos ou sonoros (catálogos, programas, carteis, vídeos, etc.) empregados para a difusión e promoción do proxecto discográfico; esta documentación poderase achegar, do mesmo xeito, por vía electrónica ou telemática e para os únicos efectos de comprobación da realización da actividade.
-Relación de subvencións, achegas ou outros recursos concedidos para o mesmo obxecto por outras administracións públicas (anexo XIII).
8ª Outras incidencias: incompatibilidades:
Sen prexuízo da posible presentación de máis dun proxecto por un mesmo solicitante, na modalidade C.3. só poderá ser obxecto de subvención un proxecto por persoa xurídica.
Capítulo VIII
Subvencións ás dotacións e investimentos para a Rede Galega de Teatros e Auditorios
1ª Finalidade da concesión:
Contribuír á mellora das dotacións técnicas dos teatros, auditorios e demais espazos escénicos que conforman a Rede Galega de Teatros e Auditorios.
2ª Beneficiarios e obxecto:
-Beneficiarios: entidades públicas titulares de teatros, auditorios e outros espazos integrados na Rede Galega de Teatros e Auditorios.
-Obxecto: as melloras no equipamento técnico dos citados recintos deberán basearse, entre outros, en investimentos en:
-Equipamentos escénicos.
-Equipamentos de iluminación.
-Equipamentos de son.
-Equipamentos da sala.
-Equipamentos para a venda telemática de entradas.
3ª Importes e límites das subvencións:
a) O importe da subvención será, como máximo, do 60% do orzamento total do investimento realizado, co límite de 30.000 euros por beneficiario -neste sentido, requiriráselle á entidade local solicitante certificación do órgano competente sobre a existencia de crédito suficiente e adecuado para facer fronte á porcentaxe de financiamento que deberá asumir, sobre o total do proxecto presentado-.
b) As subvencións, achegas ou patrocinios concedidos polas diferentes administracións públicas para a mesma finalidade non poderán superar o importe total dos gastos producidos.
c) Forma de pagamento: o importe da subvención farase efectivo logo da xustificación polo beneficiario do cumprimento total das obrigas establecidas nesta liña de axudas.
4ª Criterios de valoración e baremación:
I. Valoración técnica do proxecto de investimento: 25% da puntuación total.
II. Programación ofertada polo teatro ou auditorio: 50% da puntuación total.
a) Número de espectáculos programados dentro da rede durante o ano 2007 (15%).
b) Orzamento total da programación da rede do exercicio 2007 (15%).
c) Niveis de asistencia e despacho de billetes das funcións da programación da Rede Galega de Teatros e Auditorios (20%).
III. Porcentaxe de cofinanciamento do investimento por parte da Administración local: 25% da puntuación total.
5ª Documentación específica requirida aos solicitantes desta modalidade:
-Memoria do proxecto de investimento.
-Orzamento ou factura pro forma.
-Memoria do teatro ou auditorio (anexo XVIII).
6ª Prazos previstos para o cumprimento e xustificación das subvencións concedidas para estes proxectos:
Sen prexuízo do disposto na cláusula quinta destas bases, en relación co prazo de iniciación do expediente e conseguinte presentación de solicitudes, os prazos que se deberán ter en consideración nesta modalidade son os que seguen:
-Prazo de xustificación: ata o día 30 de novembro de 2008, como data límite.
7ª Xustificación e liquidación da subvención outorgada:
-Memoria detallada do investimento realizado.
-Balance de ingresos e gastos, referidos á actividade subvencionada (anexo XI).
-Relación completa de todos os gastos imputados, con carimbo e selo do representante legal da entidade (anexo XII).
-Xustificantes, orixinais ou copias compulsadas, da totalidade dos investimentos realizados.
-Relación de subvencións, achegas ou outros recursos concedidos para o mesmo obxecto por outras administracións públicas (anexo XIII).
-Certificación da incorporación do investimento realizado ao inventario da entidade.
8ª Custos ou gastos subvencionados:
Custos relativos ao equipamento técnico do recinto escénico, con importe unitario non inferior aos 100 euros, incluíndose nestes conceptos:
-Equipamentos escénicos:
a) Maquinaria: varas manuais, contrapesadas, motorizadas e outros similares.
b) Estruturas elevables: trussers, motores e outros similares.
c) Vestiario escénico: patas, bambolinas, pano de boca, pano de fondo e outros similares.
d) Chan de danza: linóleo ou outros pavimentos adecuados para a práctica da danza.
-Equipamentos de luz ou iluminación: mesa de control, dimmers, cableado, focos e accesorios (garras, eslingas de seguridade, torre de cable).
-Equipamentos de son: mesa de mesturas, reprodutores, etapas de potencia, ecualizadores, efectos, caixas acústicas, cableado, microfonía, pés de micro e outros similares.
-Equipamentos de sala.
Capítulo IX
Subvencións a salas de teatro e artes escénicas privadas
1ª Finalidade da concesión:
Promover o desenvolvemento de programacións de artes escénicas e o apoio á creación por parte de salas e teatros de titularidade privada.
2ª Beneficiarios e requisitos:
-Salas e teatros de titularidade privada, con capacidade non superior ás 300 prazas e cunha programación estable ou o apoio á creación de espectáculos relacionados coas artes escénicas en xeral. Excluiranse deste ámbito as salas ou teatros cuxa titularidade pertenza a asociacións e outras entidades sen ánimo de lucro.
3ª Importes e límites das subvencións:
a) Dotación unitaria mínima de 15.000 euros e máxima de 75.000 euros, co límite do 50% dos ingresos obtidos no exercicio inmediatamente anterior.
b) As axudas e/ou subvencións concedidas polas diferentes administracións públicas ou doutras institucións, públicas ou privadas para a mesma finalidade non poderán superar o importe total dos gastos efectivamente producidos.
c) Forma de pagamento: a cantidade obxecto de subvención e adxudicada ao proxecto presentado será aboada por resolución da Xerencia do IGAEM, de acordo coas súas posibilidades de liquidez, por pagamentos parciais con cargo ao ano correspondente e logo de xustificación de gastos a medida que se vaian desenvolvendo as actuacións, ata un importe máximo do 70% do importe concedido; condicionando estes «pagamentos á conta» á achega e pertinente comprobación por parte deste instituto da documentación que xustifique a efectiva aplicación da suma librada á actividade obxecto de subvención.
Da mesma forma, poderase realizar un pagamento anticipado de ata un 50%, como máximo, do importe total da achega, logo de solicitude expresa do beneficiario e presentación de certificación do inicio das actividades.
4ª Criterios de valoración e baremación:
a) Programación realizada durante o exercicio anterior (puntuación total: 45 puntos).
-Número de espectáculos, número de espectadores e facturación total: 30 puntos.
-Calidade, variedade e innovación na programación: 15 puntos.
b) Programación prevista para o exercicio 2008 (puntuación total: 20 puntos).
-Calidade, variedade e innovación da programación: 5 puntos.
-Presenza de producións galegas e obras en lingua galega, cunha programación mínima do 35% da realizada anualmente na sala: 5 puntos.
-Cesións de instalacións para a actividade de compañías de teatro e danza non vinculadas directamente á sala ou teatro: 10 puntos.
c) Dotacións e actividade xeral da sala ou teatro (puntuación total: 35 puntos).
-Media das cotizacións á Seguridade Social durante os últimos tres anos: 15 puntos.
-Porcentaxe dos custos de explotación cubertos por ingresos ordinarios: 15 puntos.
-Investimentos en infraestruturas e equipamentos realizados nos últimos tres anos: 5 puntos.
5ª Documentación específica requirida aos solicitantes desta modalidade:
-Memoria de actividades do último ano (anexo XIX).
-Proxecto de programación para este exercicio (anexo XX).
-Memoria da sala (anexo XXI).
-Orzamento (anexo XXII).
-Fotocopia compulsada das declaracións do imposto de sociedades, ou do imposto da renda das persoas físicas no seu defecto, e do imposto do valor engadido correspondentes aos exercicios económicos 2005, 2006 e 2007.
-Documentación acreditativa da titularidade dos dereitos de propiedade ou usufruto da sala.
6ª Prazos previstos para o cumprimento e xustificación das subvencións concedidas para estes proxectos:
Sen prexuízo do disposto na cláusula quinta destas bases, en relación co prazo de iniciación do expediente e conseguinte presentación de solicitudes, os prazos que se deberán ter en consideración nesta modalidade son os que seguen:
-Prazo de xustificación: ata do día 30 de novembro de 2008, como data límite.
7ª Xustificación e liquidación da subvención outorgada:
-Memoria xeral da actividade realizada.
-Balance de ingresos e gastos (anexo XI).
-Relación completa dos gastos realizados, polo importe total dos gastos de explotación (anexo XII).
-Xustificantes, orixinais ou copias compulsadas, dos gastos realizados e imputados á subvención.
-Unha copia en formato CD, DVD ou outro sistema analóxico ou dixital, dos soportes visuais, gráficos ou sonoros (catálogos, programas, carteis, vídeos, etc.) empregados para a difusión e promoción da actividade subvencionada; esta documentación poderase achegar igualmente por vía electrónica ou telemática e para os únicos efectos de comprobación da realización da actividade.
-Relación de subvencións, achegas ou outros recursos concedidos para o mesmo obxecto por outras administracións públicas (anexo XIII).
8ª Custos ou gastos subvencionables:
Custos relativos ao funcionamento e programación da sala con data comprendida entre o 1 de xaneiro e 31 de decembro de 2008, incluíndose entre eles:
-Gastos fixos de funcionamento da sala (alugueres, subministracións, gastos correntes e de servizos, reformas e mantemento, gastos do persoal estable adscrito á sala...).
-Investimentos destinados á mellora ou ampliación da capacidade da sala.
-Gastos propios da programación de artes escénicas (pagamentos por espectáculos, servizos asociados, gastos de publicidade e promoción, márketing, etc.).
-Gastos financeiros.
9ª Obrigas específicas asumidas polos beneficiarios:
-Facilitar información mensual sobre os espectáculos, número de asistentes e despacho de billetes.
-Facilitar ao IGAEM o uso do espazo e da infraestrutura da sala por un máximo de catro semanas anuais, consonte coa dispoñibilidade existente.
-Instalar na fachada principal do teatro ou auditorio a placa identificativa da súa pertenza á Rede Galega de Salas, que será facilitada polo IGAEM.
Capítulo X
Subvencións para o asociacionismo profesional no ámbito das artes escénicas e musicais
1ª Finalidade da concesión:
Potenciación do asociacionismo profesional no ámbito das artes escénicas e musicais.
2ª Beneficiarios e requisitos:
a) Beneficiarios: entidades e asociacións profesionais representativas das empresas e profesionais no sector do teatro, a danza e a música.
b) Requisitos:
-Ausencia de ánimo de lucro.
-Ter social ou estatutariamente como obxecto social a promoción do teatro, da danza ou da música ou ben a defensa dos intereses das empresas e profesionais destes ámbitos.
-Estar inscritas no rexistro de asociacións profesionais da Consellería de Traballo.
-Sede ou domicilio social na Comunidade Autónoma de Galicia.
-Ámbito de actuación autonómico.
3ª Importes e límites das subvencións:
a) Concederase unha dotación unitaria máxima de 40.000 euros por entidade beneficiaria, con independencia do tipo de actividade que se vaia executar.
b) Forma de pagamento: a cantidade obxecto de subvención e adxudicada ao proxecto presentado será aboada por resolución da Xerencia do IGAEM, de acordo coas súas posibilidades de liquidez, por pagamentos parciais con cargo ao ano correspondente e logo de xustificación de gastos a medida que se vaian desenvolvendo as actuacións, ata un importe máximo do 70% do importe concedido; condicionando estes «pagamentos a conta» á achega e pertinente comprobación por parte deste instituto da documentación que xustifique a efectiva aplicación da suma librada á actividade obxecto de subvención.
Da mesma forma, poderase realizar un pagamento anticipado de ata un 50%, como máximo, do importe total da achega, logo de solicitude expresa do beneficiario e presentación de certificación do inicio das actividades.
4ª Criterios de valoración e baremación:
a) Representatividade da entidade: 50 puntos.
b) Interese xeral da programación de actividades proposta: 25 puntos.
c) Actividade desenvolvida pola entidade nos tres anos inmediatamente anteriores: 25 puntos.
5ª Documentación específica requirida aos solicitantes desta modalidade de axudas:
-Memoria de actividades dos últimos tres anos (2005/2007).
-Proxecto de programación para o presente exercicio.
-Memoria da asociación ou entidade (anexo XXIII).
-Orzamento do conxunto de actividades proposto (anexo XXIV).
6ª Prazos previstos para o cumprimento e xustificación das axudas concedidas para estes proxectos:
Sen prexuízo do disposto na cláusula quinta destas bases, en relación co prazo de iniciación do expediente e conseguinte presentación de solicitudes, os prazos que se deberán ter en consideración nesta modalidade son os que seguen:
-Prazo de xustificación: ata do día 30 de novembro de 2008, como data límite.
7ª Xustificación e liquidación da subvención outorgada:
-Memoria detallada da actividade realizada, debendo incluír unha descrición xeral da/s actividade/s realizada/s e das principais incidencias.
-Balance de ingresos e gastos (anexo XI).
-Relación completa da totalidade dos gastos realizados, polo importe total do gasto (anexo XII).
-Xustificantes, orixinais ou copias compulsadas, dos gastos realizados e imputados á subvención.
-Unha copia en formato CD, DVD ou outro sistema analóxico ou dixital, dos soportes visuais, gráficos ou sonoros (catálogos, programas, carteis, vídeos, etc.) empregados para a difusión e promoción da actividade subvencionada; esta documentación poderase achegar igualmente por vía electrónica ou telemática e para os únicos efectos de comprobación da realización da actividade.
-Relación de subvencións, achegas ou outros recursos concedidos para o mesmo obxecto por outras administracións públicas (anexo XIII).
8ª Custos ou gastos subvencionables:
Custos relativos ao funcionamento e programación de actividades con data comprendida entre o 1 de xaneiro e 31 de decembro de 2008, incluíndose entre eles:
-Gastos de persoal.
-Gastos correntes e de desenvolvemento das actividades.
-Gastos de promoción e publicidade.
-Gastos de material de edición e difusión.
-Gastos xerais de mantemento e xestión.
-Axudas de custo e outras indemnizacións (ata un máximo do 7% dos custos totais).
Non se recollerán aqueles gastos relativos a actividades de formación de desempregados ou ocupados, nin os gastos relacionados ou imputables á realización de feiras, certames ou festivais.
Capítulo XI
Subvencións á formación especializada
1ª Finalidade e obxecto:
Fomentar a reciclaxe profesional e a formación especializada das persoas vinculadas á actividade da creación, produción, distribución e exhibición de espectáculos de teatro, danza e música. Estas subvencións irán destinadas á asistencia a cursos, xornadas e outras actividades formativas non-regradas, así como ás estadías en empresas en réxime de prácticas profesionais, sempre e cando se realizasen, ambas, fóra da Comunidade Autónoma de Galicia.
2ª Beneficiarios:
Persoas físicas maiores de 18 anos que teñan a súa residencia ou lugar de traballo na Comunidade Autónoma de Galicia e estean vinculadas á actividade de produción e distribución profesional de artes escénicas e musicais. A vinculación coa actividade entenderase cumprida cando o solicitante acreditase, no ano inmediatamente anterior ao momento da solicitude, unha actividade laboral -por conta propia ou por conta allea- por un mínimo de 120 días en actividades relacionadas coa creación, produción, distribución ou exhibición de espectáculos de teatro, danza e música. Ás contratacións por función (contratos cunha duración máxima de dous días no réxime especial de artistas, para a realización de actuacións ao vivo) aplicaráselles un coeficiente multiplicador de 3.
Quedarán excluídos do ámbito subxectivo desta modalidade de subvencións o persoal funcionario, estatutario e laboral de calquera das administracións públicas.
3ª Importes e límites das subvencións:
Ata 6.000 euros, como máximo, por solicitude e beneficiario. A este respecto, poderase realizar un pagamento anticipado de ata un 50%, como máximo, do importe total da axuda, logo de solicitude expresa do beneficiario e presentación de certificación do inicio das actividades.
4ª Criterios de valoración e baremación:
a) Interese técnico e artístico da acción formativa, así como importancia do centro formativo ou laboral: 40 puntos.
b) Vinculación formativa ou profesional do solicitante co teatro, a danza ou a música: 60 puntos.
5ª Documentación específica requirida aos solicitantes desta modalidade de axudas:
-Memoria explicativa do contido da formación ou da práctica profesional que se vaia realizar, na cal se determinen os obxectivos e o seu desenvolvemento cronolóxico.
-Currículo do solicitante, con indicación dos estudos realizados, as actividades profesionais desempeñadas relacionadas coas artes escénicas e musicais e, en xeral, canta documentación considere representativa da súa formación.
-Lugar, datas e duración da formación ou práctica profesional.
-Orzamento completo dos gastos en que se vaia incorrer.
-Certificado de vida laboral.
En atención á natureza das persoas que poden optar a este tipo de axudas, deberán presentar a seguinte documentación, xunto coa solicitude de subvención (anexo I):
-Fotocopia compulsada do DNI, NIF ou pasaporte do solicitante.
-Declaración das subvencións solicitadas ou concedidas para a mesma finalidade (anexo II).
-Folla/ficha de transferencia bancaria (anexo III).
-Certificado de empadroamento ou documentación xustificativa do lugar de traballo na comunidade autónoma galega.
7ª Prazos previstos para o cumprimento e xustificación das subvencións concedidas para estes proxectos:
Sen prexuízo do disposto na cláusula quinta destas bases, en relación co prazo de iniciación do expediente e conseguinte presentación de solicitudes, os prazos que se deberán ter en consideración nestas modalidades de subvención son os que seguen:
a) De presentación de solicitudes: as solicitudes deberán presentarse, en todo caso, con anterioridade ao 15 de outubro de 2008.
b) De inicio das actividades:
Entre o 1 de setembro de 2007 e o 31 de agosto de 2008.
c) De xustificación: un mes, contado desde o remate das actividades obxecto da subvención e, en todo caso e con independencia de se estas remataron ou continúan, co límite máximo do 15 de decembro de 2008.
8ª Xustificación e liquidación da subvención outorgada:
-Memoria detallada da actividade realizada, na cal se deberá incluír unha descrición xeral da actividade para a que se pide axuda e das principais incidencias.
-Xustificantes, orixinais ou copias compulsadas, dos gastos realizados e imputados á subvención.
-Documento acreditativo da realización con aproveitamento da actividade formativa, ou informe expedido pola empresa contratante e xustificativo da realización e superación das prácticas profesionais obxecto da subvención. Cando a actividade teña o seu remate con posterioridade ao 15 de decembro de 2008, non será preciso acreditar a realización con aproveitamento da actividade formativa, sen prexuízo das facultades do IGAEM para levar a cabo os labores de seguimento e control da realización da actividade obxecto de subvención.
Disposicións adicionais
Primeira.-Sen prexuízo das facultades que teñan atribuídas outros órganos da Administración do Estado ou da comunidade autónoma, a Xerencia do IGAEM e, por delegación desta, os servizos e unidades administrativas encargadas da tramitación e seguimento do expediente respectivo, poderán comprobar en todo momento a aplicación das subvencións concedidas para os fins programados, e levará a cabo as funcións de control, así como de avaliación e seguimento dos labores e demais actuacións que deriven destas bases. Para estes efectos, os beneficiarios deberán cumprir coas obrigas de comprobación que se establezan nesta resolución e na de adxudicación da subvención. Para realizar estas funcións, poderanse utilizar cantos medios estean á disposición tanto da Xerencia deste instituto como do Departamento de Xestión Económico-Administrativa do instituto, para comprobar o cumprimento dos requisitos exixidos nesta resolución e na restante normativa vixente que resulte de aplicación.
Segunda.-A Xerencia do IGAEM e, por delegación, os servizos e unidades administrativas deste organismo, poderán requirir en todo momento, como actuacións encamiñadas á comprobación da veracidade dos datos aducidos, a presentación da documentación orixinal e complementaria que se considere necesaria, para acreditar mellor o exacto cumprimento das condicións exixidas e establecidas nesta convocatoria, agás aquela que de acordo co artigo 35 f) da Lei 30/1992, do 26 de novembro, de réxime xurídico das administracións públicas e do procedemento administrativo común, xa se atope en poder da Administración actuante, sempre e cando non transcorresen máis de cinco anos desde o remate do procedemento a que corresponda e non sufrise modificación ningunha desde a súa presentación. Neste mesmo sentido, a presentación da instancia polo solicitante ou solicitantes beneficiarios implicará a autorización a este organismo para proceder á comprobación e conseguinte verificación destes datos ante os
servizos tributarios e sociais correspondentes, e a solicitar os certificados de débedas preceptivos, consonte co disposto na cláusula sexta, punto 3º desta convocatoria de subvencións públicas.
Terceira.-Cando nas subvencións á modalidade «A» a solicitude sexa presentada por unha unión temporal de empresas (UTE), o requisito de domicilio ou sede social na Comunidade Autónoma de Galicia considerarase cumprido cando unha das empresas integradas nela o cumpra. Neste caso, a subvención concedida poderá ser executada pola empresa con domicilio ou sede social na comunidade autónoma ou pola propia UTE. En calquera caso, polo menos un 70% do importe da subvención deberá corresponder a gastos efectuados na comunidade autónoma.
Disposicións derradeiras
Primeira.-Posibilidade de recurso.
Esta resolución non é definitiva na vía administrativa, consonte co artigo 20.2º k) da Lei 9/2007, do 13 de xuño, de subvencións de Galicia, e contra dela cabe interpor recurso de alzada ante a Consellería de Cultura e Deporte da Xunta de Galicia no prazo dun mes, contado dende o día seguinte ao da data da súa publicación no DOG e de acordo co disposto nos artigos 114 e 115 da Lei 30/1992, do 26 de novembro, de réxime xurídico das administracións públicas e do procedemento administrativo común, na súa redacción dada pola Lei 4/1999, do 13 de xaneiro.
Segunda.-Entrada en vigor.
Esta resolución entrará en vigor o día seguinte ao da súa publicación no Diario Oficial de Galicia.
O que se fai público para o seu xeral coñecemento.
Santiago de Compostela, 18 de decembro de 2007.
Ánxela Bugallo Rodríguez
Presidenta do Instituto Galego das Artes Escénicas e Musicais
Ver referencia pdf "00900D011P041.PDF"